REPUBLKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/255-14

10. septembar 2014. godine

B e o g r a d

Z A P I S N I K

12. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 10. SEPTEMBRA 2014. GODINE

Sednica je počela u 12.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Zoran Bojanić, Branka Bošnjak, Jovica Jevtić, Dragan Jovanović, Milan Kovačević, Zoran Milekić, Mujo Muković, dr Vladimir Orlić, Katarina Rakić, Suzana Spasojević, i Vučeta Tošković.

Sednici je prisustvovao zamenik člana Odbora Momo Čolaković (zamenik Konstantina Arsenovića).

Sednici nisu prisustvovali članovi Odbora: Jovan Marković, Saša Mirković, Aleksandar Senić i Goran Ćirić, niti njihovi zamenici.

Sednici su prisustvovali: Aleksandra Damjanović, državni sekretar Ministarstva građevinarstva, saobraćaja i infrastrukture, Dejan Trifunović, državni sekretar Ministarstva građevinarstva, saobraćaja i infrastrukture i Zoran Ilić, pomoćnik ministra za vazdušni saobraćaj.

Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Izveštaja o radu Ministarstva građevinarstva, saobraćaja i infrastrukture za period maj-jul 2014. godine (broj 02-2722/14 od 25.08.2014. godine);
2. Razmatranje Osnove za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske (broj 343-2844/14 od 05.09.2014.godine);
3. Razmatranje Osnove za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine (broj 343-2845/14 od 05.09.2014.godine);
4. R a z n o.

Prva tačka dnevnog reda **- Razmatranje Izveštaja o radu Ministarstva građevinarstva, saobraćaja i infrastrukture za period maj-jul 2014. godine**

U uvodnom izlaganju, Dejan Trifunović, državni sekretar u Ministarstvu građevinarstva, saobraćaja i infrastrukture je obrazlažući Izveštaj istakao da je najvažniji segment rada Ministarstva u navedenom periodu bila priprema zakonskih i podzakonskih akata. Ministarstvo je izradilo tekst Nacrta zakona o planiranju i izgradnji, a pripremljen je i usvojen Zakon o otklanjanju posledica poplava u Republici Srbiji. Predlog zakona o prevozu putnika u drumskom saobraćaju, Predlog zakona o prevozu tereta u drumskom saobraćaju i Zakon o izmenama i dopunama Zakona o vazdušnom saobraćaju su u finalnoj izradi, a u pripremi su i Zakon o žičarama, Zakon o ugovorima o prevozu u železničkom sobraćaju, Zakon o izmenama i dopunama Zakona o železnici i Zakon o izmenama i dopunama Zakona o bezbednosti i interoperabilnosti železnice. Kada su u pitanju podzakonska akta u navedenom periodu doneto je preko pedeset uredbi, pravilnika i strateških planskih dokumenata. Kroz rad komisija, pre svega Republičke revizione komisije i Komisije za izdavanje licenci za privredna društva, odobreno je oko 20 projekata.

Drugi važan segment rada Ministarstva su četiri značajne reforme koje se sprovode. Prva se odnosi na Železnice Srbije, druga je integracija dva javna preduzeća, JP Putevi Srbije i JP Koridori Srbije, a treća se tiče objedinjavanja arodroma koji su sada u funkciji i stvaranju neke vrste sinergije sa postojećim aerodromom „Nikola Tesla“. Krajnji cilj je novo akcionarsko društvo koje će objediniti aerodrom Nikola Tesla i najmanje još 5 novih aerodroma. Četvrta reforma se tiče Instituta CIP i Instituta za puteve, s obzirom da su njihove aktivnosti komplementarne, ići će se na restrukturiranje da bi se napravio jedan zdrav Nacionalni institut za saobraćaj. Pored ovih reformi, naglasio je predstavnik Ministarstva, vrši se i unutrašnja reforma koja se tiče sektora za drumski saobraćaj.

Što se tiče projekata, oni su grupisani u 19 velikih celina. Ove godine će biti završeni radova na deonici Ub-Lajkovac, kineski partner je otpočeo radove na dve deonice Koridora 11, a pripremljena je i tenderska dokumentacija Ugovora za koncesiju druga dva dela Koridora 11. Kada je reč o Koridoru 10, prevaziđena je kritična situacija sa Svetskom bankom i na snazi su zadati rokovi.

Kao posebno značajan segment rada predstavnik Ministarstva je naveo saradnju sa kineskim partnerom. Trenutno je u fazi realizacije šest projekata, od toga tri aktivna projekta, projekat Zemun-Borča, projekat dve deonice autoputa i projekat Kostolac, a naša delegacija trenutno je na razgovoru u Kini sa još 25 inicijativa.

Ministarstvo je utvrdilo državni program u resoru saobraćaja i infrastrukture, a pripremljen je i državni program koji se odnosi na klizišta, koji će uskoro biti na Vladi. Prevaziđeni su i problemi sa Programom za rehabilitaciju gde su obezbeđena sredstva tri razvojne banke.

U toku rasprave, koja je usledila ukazano je na potrebu da se izvrši korektura Izveštaja i da se prestrogi kvalifikativi izostave. Postavljena su i pitanja da li se formira novo javno preduzeće pripajanjem JP ,,Koridori Srbije“ preduzeću JP ,,Putevi Srbije“, kako je rešeno finansiranje projekta pruge Beograd-Budimpešta, šta se podrazumeva pod terminom „arhitektonska politika Srbije“ i koji je planski osnov za projekat „Beograd na vodi“.

Predstavnici Ministarstva su odmah odgovorili na postavljena pitanja. JP ,,Koridori Srbije“ se pripajaju JP ,,Putevima Srbije“, motiv je formiranje jednog efikasnog preduzeća i taj proces će se završiti do kraja godine. Kada je reč o projektu vezanom za prugu Beograd-Budimpešta, to je projekat u kome se naša država ne zadužuje već je u pitanju koncesioni model.

Termin „arhitektonska politika Srbije“ predstavlja zapravo jedan vid platforme, odnosno strategije za razvoj i unapređenje urbanizma i planiranja prostora u Republici Srbiji. Kada je reč o projektu Beograd na vodi Ministarstvo je donelo dva važna akta, prvi je Zaključak kojim se ovaj projekat proglašava projektom od značaja za Republiku Srbiju, a drugi je Odluka o pristupanju izradi prostornog plana područja posebne namene dela priobalja Beograd na vodi. Kroz ovu odluku započeta je i konkretna realizacija na izradi planskog dokumenata, koji će biti na nivou Plana detaljne regulacije. Sagledani su svi suštinski problemi, pa i pitanje komunalne infrastrukture postojećih i budućih kapaciteta kao i planirana saobraćajna rešenja u obuhvatu ovog planskog dokumenta. Vrsta planskog dokumenta koja je izabrana procenjena je kao najbolja, a najšira javnost će biti upoznata sa svim predloženim rešenjima do kraja septembra.

U diskusiji su učestvovali narodni poslanici: Dragan Jovanović, Vučeta Tošković, Branka Bošnjak, Milutin Mrkonjić, Suzana Spasojević, Milan Kovačević, Katarina Rakić, dr Vladimir Orlić i Zoran Milekić.

Odbor za prostorno planiranje, saobraćaj, infrastrukturu i telekomunikacije je, većinom glasova (9 glasova za, 1 protiv, uzdržana 2, nije glasao 1), zaključio da prihvati Izveštaj o radu Ministarstva građevinarstva, saobraćaja i infrastrukture za period maj-jul 2014.godine.

Druga tačka dnevnog reda - **Razmatranje Osnove za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske**

Zoran Ilić, pomoćnik ministra za vazdušni saobraćaj, obrazložio je razloge za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske i Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine (druga i treća tačka dnevnog reda) koji se tiču vazdušnog prostora Srbije i Hrvatske, Srbije, Crne Gore i Bosne i Hercegovine. Naglašeno je da su Sporazumi u skladu sa standardima koji su usvojeni na Međunarodnoj organizaciji civilnog vazduhoplovstva još 1944.godine. Sva nova regulativa, i domaća i evropska, se zasniva na tim principima i međunarodno utvrđenim standardima. Što se tiče sporazuma sa Hrvatskom on podrazumeva da jedan deo prostora Hrvatske nadzire Republika Srbija a da jedan deo naše teritorije nadzire Republika Hrvatska. Cilj je povećati bezbednost i omogućiti kvalitetan prilaz avionima koji sleću na aerodrom „Nikola Tesla“, kao i na aerodrom u Osjeku. Svi avioni koji sleću u Beograd, a koji dolaze iz zapadne Evrope, preleću taj prostor, te je u ekonomskom smislu za nas zaključivanje ovog sporazuma potpuno opravdano. Cilj oba sporazuma je izbegavanje bilo kakavih negativnih efekata, koji bi mogli da proizađu iz daljeg odlaganja uvođenja pojednostavljnih procedura sletanja na navedene aerodrome.

U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije je doneo

O D L U K U

1. Daje se saglasnost Vladi Republike Srbije za privremenu primenu Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske, do njegovog stupanja na snagu.

2. Ovu odluku dostaviti Vladi Republike Srbije, na dalju nadležnost.

3. Ovu odluku dostaviti predsedniku Narodne skupštine, radi informisanja.

O b r a z l o ž e nj e

Dopisom 05 Broj: 760-9953/2014, Vlada Republike Srbije je 5. septembra 2014. godine dostavila Narodnoj skupštini Osnovu za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske, radi davanja saglasnosti nadležnog odbora za njegovu privremenu primenu do stupanja na snagu, u skladu sa članom 8. Zakona o zaključivanju i izvršavanju međunarodnih ugovora.

Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.

Nakon razmatranja predloga Vlade, Odbor za prostorno planiranje, saobraćaj, infrastrukturu i telekomunikacije je zaključio da postoje razlozi za privremenu primenu Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske pre njegovog stupanja na snagu, u cilju izbegavanja bilo kakvih negativnih efekata, koji bi mogli da proizađu iz daljeg odlaganja uvođenja pojednostavljenih procedura sletanja na navedene aerodrome.

U skladu sa navedenim, Odbor za prostorno planiranje, saobraćaj, infrastrukturu i telekomunikacije je odlučio da dâ saglasnost Vladi da se Sporazum o prenosu nadležnosti za pružanje usluga u vazdušnom saobraćaju između Vlade Republike Srbije i Vlade Republike Hrvatske privremeno primenjuje do njegovog stupanja na snagu.

Treća tačka dnevnog reda - **Razmatranje Osnove za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine**

U skladu sa članom 8. Zakona o zaključivanju i izvršavanju međunarodnih ugovora („Službeni glasnik RS“, broj 32/13) i članom 57. Poslovnika Narodne skupštine („Službeni glasnik RS“, broj 20/12-prečišćen tekst), Odbor za prostorno planiranje, saobraćaj, infrastrukturu i telekomunikacije, doneo je

O D L U K U

1.Daje se saglasnost Vladi Republike Srbije za privremenu primenu Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine, do njegovog stupanja na snagu.

2. Ovu odluku dostaviti Vladi Republike Srbije, na dalju nadležnost.

3. Ovu odluku dostaviti predsedniku Narodne skupštine, radi informisanja.

O b r a z l o ž e nj e

Dopisom 05 Broj: 760-9422/2014-2, Vlada Republike Srbije je 5. septembra 2014. godine dostavila Narodnoj skupštini Osnovu za vođenje pregovora i zaključivanje Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine, radi davanja saglasnosti nadležnog odbora za njegovu privremenu primenu do stupanja na snagu, u skladu sa članom 8. Zakona o zaključivanju i izvršavanju međunarodnih ugovora.

Članom 8. stav 1. Zakona o zaključivanju i izvršavanju međunarodnih ugovora propisano je da Vlada, izuzetno, po dobijanju saglasnosti nadležnog odbora Narodne skupštine može ovlastiti delegaciju Republike Srbije da prihvati da se međunarodni ugovor koji se potvrđuje, u celini, ili pojedine njegove odredbe, mogu privremeno primenjivati do njegovog stupanja na snagu, kao i da postupak potvrđivanja ovog međunarodnog ugovora mora biti pokrenut u roku od 30 dana od datuma njegovog potpisivanja.

Nakon razmatranja predloga Vlade, Odbor za prostorno planiranje, saobraćaj, infrastrukturu i telekomunikacije je zaključio da postoje razlozi za privremenu primenu Sporazuma o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine pre njegovog stupanja na snagu, u cilju izbegavanja bilo kakvih negativnih efekata, koji bi mogli da proizađu iz činjenice da nisu propisani odgovarajući uslovi za pružanje usluga u vazdušnom saobraćaju u delu vazdušnog prostora za koji je preneta nadležnost. Takođe, privremenom primenom Sporazuma, Republika Srbija bi izbegla bilo kakvu odgovornost za eventualno kašnjenje pomenutog međunarodnog projekta.

U skladu sa navedenim, Odbor za prostorno planiranje, saobraćaj, infrastrukturu i telekomunikacije je odlučio da dâ saglasnost Vladi da se Sporazum o prenosu nadležnosti za pružanje usluga u vazdušnom saobraćaju između Vlade Republike Srbije, Vlade Crne Gore i Saveta ministara Bosne i Hercegovine privremeno primenjuje do njegovog stupanja na snagu.

Četvrta tačkadnevnog reda**- R a z n o**

Povodom ove tačke dnevnog reda nije bilo predloga ni diskusije.

Na sednici je vođen tonski zapis.

Sednica je zaključena u 13.50 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić